钦定古今图书集成/方舆汇编/职方典/第1170卷 > 《重建随州儒学记》赵贤
## 钦定古今图书集成/方舆汇编/职方典/第1170卷 > 《重建随州儒学记》赵贤

始，余被命抚楚，取道申阳，盖首入䢵中云，而随为䢵
中属郡。于是诸博士弟子过而请曰：“随居汉东，表介
周楚，是厉山氏之遗墟也。”其时季大夫、欧阳子声称
甚伟，国初尤蒸蒸焉。今诸士之《剌经》者，视昔加益，而
云路之渐，屯焉未畅。维是固陋，不足亢前闻，将亦黉
序之胜未遑宅也。愿有以幸诸士。余闻之：士不懋学
“鸿隽斯阙，无尽，以咎地灵。然辨方卜吉，《诗》《书》纪之，其
何惮改作，以为诸士之辱，顾何区而可？”对曰：“城中故
仓址，堪舆家言地最可。”乃以檄德安马守文炜往观
焉，而谓厥地面阳，川原四环，若有待者，宜从诸士请。
复以檄。分守王君璇、分巡余君一龙皆是马守，议，遂
属马守。及守随州林梓撤仓而学之。越数月学成，于
是诸士以记请，余未有以应也。顷之问俗至，随造谒
学宫，爽垲伟丽，固足妥圣灵于千百年哉！将人文之
盛，亦自今日始。盖嘉叹者久之。而诸士复以记请，因
进诸士而问曰：“均若学也，向居东郭之外，岁患卑洳，
几不容俎，乃易而新之。一间尔而兴废殊观者何也？”
对曰：“在人审若是，则”兹学之建旧矣。师儒萃聚，游息
其中，州之长吏绾章组而柄政教，以岁时朔望，顾瞻
堂庑，纡步而聚议者。夫代非乏人也，胡独今斯举哉？
则兴废之会，不在人而在心也。故心欲废则兴者废
矣；心欲兴则废者兴矣，而况于学乎？士之学也，易于
荒卤，而难于振厉。故其兴废恒相乘者，心未固也。诸
士观“游于此，得无惕于此中者哉？诚孳孳焉求圣人
之学，址础之以道德，甍藻之以文词，垣屏之以功业视兹建学之制日砻且密焉，则虽厉山之轨，可得而
绍也。何但季大夫、欧阳子足张随哉？否是而随且废
焉，则辨方卜吉，固与其心之向往者不相为谋。予又
惧地灵之不得独蒙其咎也。”于是诸士悚然起曰：“敢
不勉图，以为诸大夫之辱。”是役也，费凡若干缗，不烦
诸民而公用集，则马守与林之功，而王、余二君亦与
有力云。